CELEX: 32021D1364
Language: ro
Date: 2021-07-09 00:00:00
Title: Decizia (UE) 2021/1364 a Comisiei din 9 iulie 2021 de autorizare a Poloniei să aplice o prelungire a anumitor perioade menționate la articolele 9, 10 și 11 din Regulamentul (UE) 2021/267 al Parlamentului European și al Consiliului [notificată cu numărul C(2021) 5030] (Numai textul în limba engleză este autentic)

16.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 293/28
               
            
         DECIZIA (UE) 2021/1364 A COMISIEI
         din 9 iulie 2021
         de autorizare a Poloniei să aplice o prelungire a anumitor perioade menționate la articolele 9, 10 și 11 din Regulamentul (UE) 2021/267 al Parlamentului European și al Consiliului
         
            
               [notificată cu numărul C(2021) 5030]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         Regulamentul (UE) 2021/267 al Parlamentului European și al Consiliului din 16 februarie 2021 de stabilire a unor măsuri specifice și temporare, în contextul persistenței crizei provocate de pandemia de COVID-19, privind reînnoirea sau prelungirea anumitor certificate, licențe, permise și autorizații, amânarea anumitor controale periodice și formări periodice în anumite domenii ale legislației din sectorul transporturilor și prelungirea anumitor perioade menționate în Regulamentul (UE) 2020/698 (1) și în special la articolul 9 alineatul (4), articolul 10 alineatul (4) și articolul 11 alineatul (4),
         întrucât:
         
                     (1)
                  
                  
                     Articolul 9 alineatul (1) din Regulamentul (UE) 2021/267 prelungește termenele pentru reînnoirea certificatelor unice de siguranță menționate la articolul 10 alineatul (13) din Directiva (UE) 2016/798 a Parlamentului European și a Consiliului (2), care, în condiții normale, ar fi expirat sau ar urma să expire în perioada 1 septembrie 2020-30 iunie 2021.
                  
               
                     (2)
                  
                  
                     Articolul 9 alineatul (2) din Regulamentul (UE) 2021/267 prelungește valabilitatea autorizațiilor de siguranță menționate la articolul 12 alineatul (2) din Directiva (UE) 2016/798 a Parlamentului European și a Consiliului, care, în condiții normale, ar fi expirat sau ar urma să expire în perioada 1 septembrie 2020-30 iunie 2021.
                  
               
                     (3)
                  
                  
                     Articolul 10 alineatul (1) din Regulamentul (UE) 2021/267 prelungește termenele pentru reînnoirea certificatelor de siguranță menționate la articolul 10 alineatul (5) din Directiva 2004/49/CE a Parlamentului European și a Consiliului (3), care, în condiții normale, ar fi expirat sau ar urma să expire în perioada 1 septembrie 2020-30 iunie 2021.
                  
               
                     (4)
                  
                  
                     Articolul 10 alineatul (2) din Regulamentul (UE) 2021/267 prelungește termenele pentru reînnoirea autorizațiilor de siguranță menționate la articolul 11 alineatul (2) din Directiva 2004/49/CE a Parlamentului European și a Consiliului, care, în condiții normale, ar fi expirat sau ar urma să expire în perioada 1 septembrie 2020-30 iunie 2021.
                  
               
                     (5)
                  
                  
                     Articolul 11 alineatul (1) din Regulamentul (UE) 2021/267 prelungește valabilitatea permiselor mecanicilor de locomotivă care altfel ar fi expirat sau ar urma să expire în perioada 1 septembrie 2020-30 iunie 2021.
                  
               
                     (6)
                  
                  
                     Articolul 11 alineatul (2) din Regulamentul (UE) 2021/267 prelungește termenele pentru finalizarea, de către titularul unui permis de mecanic de locomotivă, a verificărilor periodice care, în condiții normale, ar fi expirat sau ar urma să expire în perioada 1 septembrie 2020-30 iunie 2021.
                  
               
                     (7)
                  
                  
                     Prin scrisoarea din 31 mai 2021, Polonia a prezentat o cerere motivată de autorizare a aplicării unei prelungiri a anumitor perioade specificate la articolele 9, 10 și 11 din Regulamentul (UE) 2021/267. La 4, 11, 16, 21 și 23 iunie 2021, Polonia a furnizat informații suplimentare în sprijinul cererii sale.
                  
               
                     (8)
                  
                  
                     Prin această cerere motivată, Polonia solicită autorizarea de a aplica o prelungire cu șase luni a perioadei cuprinse între 1 septembrie 2020 și 30 iunie 2021 specificate la articolul 9 alineatele (1) și (2), precum și la articolul 10 alineatele (1) și (2) și la articolul 11 alineatele (1) și (2) din Regulamentul (UE) 2021/267.
                  
               
                     (9)
                  
                  
                     Conform informațiilor furnizate de Polonia, este probabil ca reînnoirea certificatelor unice de siguranță, reînnoirea autorizațiilor de siguranță, reînnoirea permiselor mecanicilor de locomotivă care conduc locomotive și trenuri și finalizarea verificărilor periodice relevante să fie imposibil de realizat după 30 iunie 2021, din cauza măsurilor pe care le-a luat pentru a preveni sau a limita răspândirea COVID-19.
                  
               
                     (10)
                  
                  
                     În special în ceea ce privește valabilitatea certificatelor de siguranță și a autorizațiilor de siguranță menționate la articolul 9 alineatul (1) și alineatul (2) și la articolul 10 alineatul (1) și alineatul (2) din Regulamentul (UE) 2021/267, Polonia consideră că sunt necesare prelungiri suplimentare ale valabilității acestora pentru a evita riscul ca mai multe întreprinderi feroviare și gestionari de infrastructură să nu își reînnoiască certificatele sau autorizațiile la timp.
                  
               
                     (11)
                  
                  
                     Potrivit informațiilor furnizate de Polonia, regulamentul național al ministrului sănătății din 20 martie 2020, prin care se declară existența pandemiei, este încă în vigoare în statul membru respectiv. Printre măsurile adoptate pentru a preveni sau a limita răspândirea COVID-19, în primul rând, începând cu 4 octombrie 2020, personalului Oficiului polonez de transport feroviar (autoritatea națională de siguranță), care este autoritatea responsabilă cu emiterea și reînnoirea certificatelor de siguranță și a autorizațiilor de siguranță, i-a fost impusă o obligație generală de a lucra de la distanță. Acest sistem de lucru a fost în vigoare până la începutul lunii iunie 2021, când autoritatea respectivă a pus în aplicare un model de muncă hibridă, jumătate din personal lucrând de la distanță, iar cealaltă jumătate lucrând la birou.
                  
               
                     (12)
                  
                  
                     În al doilea rând, conform informațiilor prezentate de Polonia, în această perioadă de opt luni, Biroul polonez de transport feroviar s-a confruntat cu limitări grave în ceea ce privește finalizarea auditurilor și a inspecțiilor necesare pentru reînnoirea certificatelor de siguranță și a autorizațiilor de siguranță care afectează mobilitatea inspectorilor atunci când desfășoară activități de supraveghere la fața locului. Din cauza măsurilor naționale în vigoare, unele constrângeri precum închiderea hotelurilor au condus la imposibilitatea inspectorilor de a rămâne peste noapte pentru a efectua activități de supraveghere legate de inspecțiile în timpul nopții ale activităților de supraveghere, ceea ce a dus la întârzieri suplimentare în procedurile necesare.
                  
               
                     (13)
                  
                  
                     Prin urmare, restricțiile respective au afectat, de asemenea, entitățile supravegheate, ceea ce a avut, în plus, consecințe asupra efectuării în timp util a procedurilor pentru reînnoirea certificatelor de siguranță și a autorizațiilor de siguranță. Potrivit Poloniei, astfel de restricții au condus la situații în care entitățile supravegheate au respins prezența fizică a inspectorilor sau au acceptat-o doar cu o întârziere prelungită. În anumite cazuri, controalele la distanță au fost permise, dar experiența a arătat că acestea durează de obicei mai mult timp, deoarece inspecția vizuală a vehiculelor feroviare, a instalațiilor tehnice sau a infrastructurilor feroviare trebuie efectuată exclusiv pe baza documentației furnizate de entitatea supravegheată. Există, de asemenea, o nevoie frecventă de solicitări repetate de furnizare de dovezi suplimentare, ceea ce este, de asemenea, de natură să întârzie procedurile.
                  
               
                     (14)
                  
                  
                     Impactul măsurilor adoptate de Polonia pentru a preveni și a limita răspândirea COVID-19 asupra fluxului de lucru normal al autorității naționale de siguranță poate afecta capacitatea entității respective de a trata procesele primite de reînnoire a certificatelor de siguranță și a autorizațiilor de siguranță. Acumularea unui număr atât de mare de cereri primite prezintă riscul ca autoritatea respectivă să nu fie în măsură să le prelucreze în timp util și să elibereze certificatele și autorizațiile necesare după termenul-limită aplicabil.
                  
               
                     (15)
                  
                  
                     În ceea ce privește articolul 11 alineatul (1) și alineatul (2) din Regulamentul (UE) 2021/267, conform informațiilor furnizate de Polonia, reînnoirea permiselor de mecanici de locomotivă și finalizarea verificărilor periodice relevante vor rămâne, de asemenea, imposibil de realizat după 30 iunie 2021, din cauza măsurilor luate de Polonia pentru a preveni sau a limita răspândirea COVID-19.
                  
               
                     (16)
                  
                  
                     Pe baza informațiilor furnizate de statul membru respectiv, Oficiul polonez de transport feroviar este și entitatea responsabilă cu eliberarea și reînnoirea permiselor de mecanic de locomotivă. Astfel cum s-a explicat în considerentele 11-13, măsurile aplicabile personalului respectivei autorități naționale de siguranță pentru a lucra de la distanță au afectat fluxul de lucru al serviciilor sale.
                  
               
                     (17)
                  
                  
                     Conform informațiilor furnizate de Polonia, în statul membru respectiv există peste 17 000 de mecanici de locomotivă. Permisele de mecanic de locomotivă se eliberează din 2011 tuturor acestor mecanici, în conformitate cu Ordonanța poloneză a ministrului infrastructurii din 18 februarie 2011 privind permisele mecanicilor de locomotivă. Întrucât aceste licențe au o perioadă de valabilitate de 10 ani, majoritatea acestora ar expira în 2021. Astfel, și în acest caz, acumularea unui număr atât de mare de cereri primite ar putea prezenta riscul ca autoritatea respectivă să nu fie în măsură să le prelucreze în timp util și să elibereze autorizațiile necesare doar după termenul-limită aplicabil.
                  
               
                     (18)
                  
                  
                     În special în ceea ce privește verificările periodice ale mecanicilor de locomotivă, pe baza informațiilor furnizate de Polonia, începând cu 16 aprilie 2020, toate verificările periodice ale cunoștințelor și competențelor au fost suspendate de legislația națională introdusă pentru a combate răspândirea pandemiei. La 5 decembrie 2020, alte măsuri naționale au suspendat efectuarea examinărilor medicale și psihologice pentru mecanicii de locomotivă – și, prin urmare, necesitatea de a participa personal la aceste teste – în timpul pandemiei, deși numai până la 31 ianuarie 2021.
                  
               
                     (19)
                  
                  
                     Potrivit Poloniei, reinstituirea acestor teste începând cu 1 februarie 2021 înseamnă că un număr mare de mecanici de locomotivă vor trebui să își efectueze controalele periodice și să își reînnoiască permisele într-o perioadă foarte scurtă de timp. În prezent, în statul membru respectiv se înregistrează întârzieri semnificative în ceea ce privește verificările periodice care urmează să fie efectuate, care s-au acumulat din cauza suspendării examinărilor medicale și psihologice periodice ale mecanicilor de locomotivă.
                  
               
                     (20)
                  
                  
                     În plus, deși posibilitatea de a efectua examinări medicale și psihologice periodice ale mecanicilor de locomotivă a fost reluată, faptul că măsurile de distanțare socială sunt încă în vigoare, împreună cu capacitatea limitată a serviciilor medicale – deoarece o parte a personalului medical din statul membru respectiv a fost mutată pentru a ajuta în cadrul situație legate de COVID-19 – creează în continuare dificultăți semnificative în ceea ce privește finalizarea controalelor respective.
                  
               
                     (21)
                  
                  
                     În plus, aceleași măsuri au fost aplicate și în cazul formării și examinării altor categorii de personal feroviar, ceea ce ar trebui să conducă, de asemenea, la limitarea capacității entităților relevante de a efectua verificări periodice ale mecanicilor de locomotivă în termenele aplicabile.
                  
               
                     (22)
                  
                  
                     Potrivit informațiilor furnizate de Polonia, în pofida faptului că pandemia a evoluat în mod favorabil, măsurile de urgență nu au fost încă ridicate, iar virusul este în continuare considerat periculos. Deși situația actuală permite o redresare lentă a economiei și o revenire progresivă la normalitate, există încă un risc real de apariție a unui posibil al patrulea val al bolii, în special având în vedere existența unor noi variante.
                  
               
                     (23)
                  
                  
                     Potrivit Poloniei, cererea de prelungire pentru perioadele maxime admisibile de șase luni este necesară având în vedere incertitudinea cu privire la situația epidemiologică a țării. Pe baza informațiilor furnizate de statul membru respectiv, o prelungire cu o perioadă mai mică de șase luni nu ar permite nici stabilizarea situației grupului profesional al mecanicilor de locomotivă, nici evitarea acumulării de teste, din cauza faptului că nu toți mecanicii ar fi în măsură să le efectueze într-o perioadă mai scurtă de timp.
                  
               
                     (24)
                  
                  
                     Pe baza informațiilor furnizate de Polonia, toate întreprinderile feroviare și toți administratorii de infrastructură din statul membru respectiv au în continuare sisteme de management al siguranței („SMS”), care garantează nivelul de siguranță adecvat în transportul feroviar. În plus, potrivit acestui stat membru, toate procedurile care asigură un nivel ridicat de siguranță a traficului feroviar în cadrul SMS rămân neschimbate și, prin urmare, nu este posibil ca prelungirea valabilității documentelor în cauză să conducă la o creștere a riscului pentru siguranța transportului feroviar. Prin urmare, prelungirea solicitată nu ar trebui să conducă la riscuri disproporționate în ceea ce privește siguranța și securitatea transporturilor.
                  
               
                     (25)
                  
                  
                     Așadar, Poloniei trebuie să i se acorde autorizația de a aplica o prelungire a perioadelor cuprinse între 1 septembrie 2020 și 30 iunie 2021 specificate la articolul 9 alineatele (1) și (2), precum și la articolul 10 alineatele (1) și (2) și la articolul 11 alineatele (1) și (2) din Regulamentul (UE) 2021/267.
                  
               
                     (26)
                  
                  
                     Polonia a fost de acord ca prezenta decizie să fie adoptată și notificată în limba engleză,
                  
               ADOPTĂ PREZENTA DECIZIE:
         
            Articolul 1
            Polonia este autorizată să aplice o prelungire cu șase luni a perioadei cuprinse între 1 septembrie 2020 și 30 iunie 2021 specificate la articolul 9 alineatele (1) și (2), precum și la articolul 10 alineatele (1) și (2) și la articolul 11 alineatele (1) și (2) din Regulamentul (UE) 2021/267.
         
         
            Articolul 2
            Prezenta decizie se adresează Republicii Polone.
         
         
            Adoptată la Bruxelles, 9 iulie 2021.
            
               
                  Pentru Comisie
               
               Adina-Ioana VĂLEAN
               
                  Membru al Comisiei
               
            
         
         
            (1)  JO L 60, 22.2.2021, p. 1.
         
            (2)  Directiva (UE) 2016/798 a Parlamentului European și a Consiliului din 11 mai 2016 privind siguranța feroviară (JO L 138, 26.5.2016, p. 102).
         
            (3)  Directiva 2004/49/CE a Parlamentului European și a Consiliului din 29 aprilie 2004 privind siguranța căilor ferate comunitare și de modificare a Directivei 95/18/CE a Consiliului privind acordarea de licențe întreprinderilor feroviare și a Directivei 2001/14/CE privind repartizarea capacităților de infrastructură feroviară și perceperea de tarife pentru utilizarea infrastructurii feroviare și certificarea siguranței (Directiva privind siguranța feroviară) (JO L 164, 30.4.2004, p. 44).